google/wiki40b huggingface dataset:
Klaus Schütz

Biografi

Schütz var statssekretær ved Tysklands utenriksdepartement Auswärtiges Amt i perioden 1966 til 1967. Etter dette tok han over som regjerende borgermester i Vest-Berlin etter Heinrich Albertz. Fra 1967 til 1968 var han også president i Forbundsrådet. Ved Berlins senatvalg i 1971 kunne SPD under Schütz forsvare sin absolutte majoritet, men i 1975 fikk CDU flere stemmer. SPD og Schütz kunne likevel regjere videre i koalisjon med FDP.
Etter flere finansskandaler gikk Schütz av som borgermester i 1977, og ble etterfulgt av Dietrich Stobbe. Schütz var deretter Tysklands ambassadør i Israel frem til 1981, før han deretter arbeidet som kunstnerisk leder ved Deutsche Welle i Köln frem til 1987. I 1993 flyttet han fra Köln tilbake til Berlin.
Musikk-Expressen

Uklar profil

Musikk-Expressen skulle etter planen komme annenhver uke og formidle «POP * JAZZ * KLASSISK». Prosjektet var ambisiøst nok, men målgruppen var noe diffus. Allerede i første nummer startet en talentjakt, hvor redaksjonen utlovte platekontrakt til dem som sendte inn de beste lydbåndopptakene (vedlagt returporto om de ønsket tapene returnert), moter, nyheter fra utlandet, og intervjuer med norske artister. I første nummer var det «hjemme på pikerommet»-intervju med gymnasiast Åse Kleveland, som nettopp hadde vunnet den norske Melodi Grand Prix-finalen, hadde skaffet seg fanklubb i Frankrike, og hadde fått debutere med å spille inn en LP-plate.

Redaksjon

Redaksjonen holdt til i Bertel O. Steen gården og i tilslutning til Narvesen Kioskkompani. Jan Schwarzott hadde ansvar for klassisk musikk, mens Myklebust tok seg av popmusikk og jazz. Redaktøren fant imidlertid ut at én krone pr. avis på 8 sider ble for dyrt for unge kjøpere, og startet isteden en ny musikkavis, POP-Revyen, som i hovedsak konsentrerte seg om popmusikk (beat, rhythm and blues og visesang). Den hadde like mange sider, men kostet kun en tredjedel, og foregrep tabloidformatet med større bilder og overskrifter på forsiden, etter hvert også med illustrasjoner eller fotografier i farger.
Shangzhou

Shangzhou (kinesisk: 商州区; pinyin: Shāngzhōu Qū  ) er et bydistrikt i byprefekturet Shangluo i den kinesiske provins Shaanxi.
Den har et areal på 2 672 km² og teller 550 000 innbyggere (2004).
EM på skøyter 2009

EM på skøyter 2009, det 34. for kvinner og det 103. for menn, ble avholdt 9., 10. og 11. januar i Thialf isstadion i Heerenveen, Nederland.
Vikan

Vikan er et område 3,7 kilometer øst for bygrensene i Bodø kommune, og har en avstand på 14 kilometer til byens sentrum. Vikan er et lite område, og har administrasjonen og et miljøtorg for byen gjennom det interkommunale selskapet Iris Salten, samt asfaltfabrikken til Nordasfalt.
Magistratbygningen

Magistratbygningen i Bergen, også kalt Det annekterte rådhus, har adresse Rådstuplassen 5, og ligger i Rådhuskvartalet i Bergen sentrum.

Historie

Magistratbygningen var opprinnelig to adskilte bygninger, hvor den østre delen mest sannsynlig er oppført like etter 1702. Bygningen var i privat eie til 1840, da kommunen overtok og innredet kontorer for byens magistrat, bestående av en borgermester og to rådmenn som ivaretok byens daglige styre og administrasjon. I 1846 fikk også politiet lokaler der. Den høyre delen ble kjøpt av kommunen allerede i 1814, og var brukt som verksted i regi av fattigvesenet frem til 1835. Fra 1841 til 1913 ble den brukt som tvangsarbeidsanstalt. Bergens offentlige Sjømannsskole hadde også tilholdssted i Magistratbygningen årene 1865-81. Magistratbygningen ble fredet av Riksantikvaren i 1927. De to delene ble besluttet sammenbygget i 1938 i stil med den eldste (venstre) delen, slik at bygget siden da har fremstått som en enhet.
Bjørn Stokstad

Biografi

Fra 1960-tallet, var Stokstad ansett som en av de ledende klarinettistene innen norsk tradjazz. Han startet sitt eget orkester i 1962, og ledet Stokstad/Jensen Trad.Band 1964–85 sammen med Tore Jensen. Bandet inkluderte  trombonist Kjell Haugen, banjoist og sanger Børre Frydenlund, bassist Svein Gusrud, og trommeslager Kjetil Lønborg Jensen.  De var ofte utøvere på en rekke nasjonale og internasjonale festivaler som Moldejazz og Nattjazz, så vel som i New Orleans. De to vennene var også sentrale i tradjazz-bandet Norske Rytmekonger (1985–94).
Murupeaca

Utseende

Middelsstore, avlange, lyst rødbrune eller gulbrune trebukker med hvite flekker. Antennene er tynne og betydelig lengre enn kroppen, pronotum tønneformet uten tenner på sidene, dekkvingene jevnbrede.

Utbredelse

Slekten er utbredt i Sør-Amerika, (Fransk Guyana, Brasil og Bolivia).
Frælsisfylkingin

Frælsisfylkingin (norsk oversettelse: «Frihetsfylkingen») var et politisk parti på Færøyene. Partiet ble stiftet den 23. mai 1994 som en avlegger av protestpartiet Hin Føroyski Flokkurin. Partiet var sterkt kritisk til de etablerte partienes håndtering av bankkrisen på Færøyene. Noen sentrale personer i Frælsisfylkingin var ingeniør og bonde Hanus Vang fra Hoyvík, kunstner Tróndur Patursson fra Kirkjubøur, lege Óli Mikkelsen fra Tórshavn, husmor Kristina Viberg Andreassen fra Toftir samt lektor Zakarias Wang fra Hoyvík. Frælsisfylkingin hadde et delt lederskap mellom tre personer. Partiet stilte lister ved lagtingsvalget i juli 1994, men fikk kun 2,1 % av stemmene og ingen mandater. Hanus Vang på listen i Suðurstreymoy ble partiets største stemmesanker. Broren Zakarias Wang var Frælsisfylkingins eneste kandidat ved folketingsvalget i september samme år, men stilte formelt som partiløs. Han fikk 5,9 % av stemmene og ble ikke valgt.
Reisen til Ken

Handling

De to eventyrerne Sir Reginald Belfort Faversham (Rex) og Richard Wayne (i tegneserien omdøpt til Arvid Haga og Jan Borg) møter utsendingen Iffi Nivo fra planeten Ken. En kosmisk katastrofe har ført til stigende temperatur og naturkatastrofer på Nivos hjemplanet. Havet har delvis fordampet, der det tidligere var havbunn steg et nytt kontinent befolket med urtidsøgler opp av vannet. Øglene truer med utrydde sivilisasjonen på planeten. Nivo er sendt ut for å finne hjelp. Rex og Wayne introduserer ham for skytevåpen og krigsmaskiner, og blir med tilbake til Ken for å lede kampen mot urtidsøglene.

Kilder

Odd Magnar Syversen: «Eventyret og eventyrfortelleren» i Christian Haugen og Arent Christensen: Reisen til Ken, Thule forlag, Ridabu, 1993
Inngrepsfrie naturområder

Inngrepsfrie naturområder eller INON-områder er i norsk forvaltning definert som områder som ligger minst 1 km fra tyngre tekniske inngrep.

Begrepsbruk

Miljødirektoratet definerer villmarkspregede naturområder som områder fem kilometer eller mer i luftlinje fra tyngre tekniske inngrep. I 2013 utgjorde slike områder i Norge 37 531 km². Når Svalbard og Jan Mayen ikke inkluderes, utgjør villmarkspregede naturområder knapt 12 % av Norges areal. Stadig mer villmarkspreget natur bortfaller på grunn av inngrep. I perioden 1988–2012 var det et bortfall på 4,3 % av villmarkspreget natur, eller 1678 km². På nettsiden miljøstatus.no fastslår Miljødirektoratet: «Tidligere hadde Norge mange og store sammenhengende områder med tilnærmet urørt natur. Natur uten tyngre inngrep er under stadig press. Det har konsekvenser for den nasjonale kulturarven og naturmangfoldet.»
Videre sier miljøstatus.no at: «De viktigste årsakene til tap av inngrepsfri natur i perioden 2008–2012 var veibygging og ulike typer energianlegg. Innenfor veibygging var det særlig skogsveier som medførte tap av inngrepsfrie områder. Energianlegg omfatter anlegg for produksjon og transport av energi, slik som vannkraft, vindkraft og kraftlinjer.» Det presiseres videre at: «Endringer i driftsformer, som for eksempel jord- og skogbruk, påvirker ikke områdenes inngrepsstatus. Det samme gjelder mindre inngrep som blant annet hytter, mindre kraftlinjer og enkeltstående mindre master uten infrastruktur.»
Verdens jomfru

Verdens jomfru (gresk: Kore Kosmou) er en tekst som tilhørte den gresk-egyptiske kulten med tekster som skal være skrevet av gudeskikkelsen/magikeren Hermes Trismegistos. Teksten er kjent fra 400-tallsantologien Stobaei Hermitica, redigert av Johannes av Stobi, og karakteriseres som «den lengste og mest interessant teksten blant de stobaiske hermetika».
Teksten er en dialog mellom Isis og hennes sønn Horus, og den er langt mer mytologisk orientert enn andre hermetika-tekster, og «inneholder et mangfold av gudenavn, samt personifiserte abstrakte begreper. Myten omhandler skapelsen av verden, og spesielt skapelsen av sjelene og hvordan disse ble legemeliggjort som en straff for å gå imot Guds bud». Hermes fremstilles som en allvitende kosmisk gud, som gudenes skriver, og som Isis' læremester.
Mitracephala humboldti

Utseende

En ganske stor (25-40 millimeter), kraftig hornbille. Forkroppen er svart, dekkvingene rødbrune med en liten, svart skulderflekk og mørk sømstripe, noen ganger er også dekkvingene mørke. Hannen har et kort, krumt horn på hodet og et spisst framspring på pronotum, men også disse er små til hornbiller å være.

Utbredelse

Arten lever i Ecuador, Peru og Bolivia.
Skattesanksjon

Skattesanksjon er økte skatteinntekter ved at ulike skattytere eller ulike typer aktiviteter skattlegges hardere enn det som følger av det generelle regelverket. Skattesanksjoner utgjør differansen mellom skatt etter den avvikende regelen og skatt etter referansesystemet. Hva som defineres som en skatteutgift er således avhengig av hva som anses å være sammenlikningsgrunnlaget.
Hvorvidt det er snakk om en skattesanksjon eller en skatteutgift avhenger også av hvordan referansesystemet er utformet. Skatteutgifter medfører redusert skatt i forhold til et gitt referansesystem. En skattesanksjon innebærer derimot at enkelte skattytere eller enkelte typer aktiviteter får høyere skatt enn det som er vanlig.
Begrepet «skatteutgift» ble offisielt brukt første gang i 1968, da USA la fram sitt første skatteutgiftsbudsjett. I 1984 la OECD første gang fram en rapport om 11 av medlemslandenes erfaringer med beregning av skatteutgifter. Mange land publiserer jevnlig oversikter over skatteutgifter. I Nasjonalbudsjettet 1999 ble en slik oversikt publisert for første gang for Norge. Etter dette har Finansdepartementet årlig presentert en oversikt over skatteutgifter og -sanksjoner i nasjonalbudsjettene.

Eksempel på skattesanksjon

I Norge er CO₂-avgiften er en miljøavgift, og satsen pr. utslippsenhet burde være lik for alle anvendelser. Det er imidlertid ulike satser for ulike produkter og anvendelser. Bensin er ilagt en høyere CO₂-avgift enn den generelle CO₂-avgiften på mineralolje. Hvis den den generelle CO₂-avgiften på mineralolje utgjør referansesystemet, vil den høye CO₂-avgiften på bensin være en skattesanksjon.
Slaget ved Fimreite

Bakgrunn

Da slaget stod, var det borgerkrigstid i Norge. Dette var en periode med konflikter som startet i 1130 og varte, riktignok inkludert flere rimelig fredelige perioder, helt til 1240. Hovedkonflikten gikk ut på at man var uenige om hvem som skulle være konge i Norge. Magnus ble konge i 1161, og etter å ha kjempet ned flere motstandere, trodde han etter seieren i slaget på Re i 1177 at kongedømmet hans var sikret. Senere samme år dukket imidlertid Sverre opp og krevde kongsnavn og tronen. Sverre hevdet å være sønn av Sigurd Munn (norsk konge 1136-1155), Magnus' fetter. Sverre tok over som leder av Birkebeinerne og tok opp kampen med Magnus. Sverre greide etterhvert å ta kontroll over Trøndelag, mens Magnus hadde mest støtte på Vestlandet. Magnus hadde også allierte i Danmark, med moren Kristins fetter kong Valdemar den store, mens Sverre hadde støttespillere i Sverige med Birger Brosa.

Slagets forløp

Kong Sverre hadde dratt til Sogndal for å slå ned et opprør som hadde kostet to av hans sysselmenn livet. Magnus Erlingsson hadde fått nyss om at Sverre befant seg på de trakter. Etter å ha mobilisert i Bergen, og med sterk dansk støtte, dro han innover Sognefjorden med sine 26 skip for å ta et endelig oppgjør med Sverre. Kong Sverre, som kun hadde 14 skip, innså at situasjonen var ille. Men ved å oppildne sine menn og med krigslist greide han likevel å bekjempe fienden.
Sverre hadde færre menn enn Magnus, men hadde likevel fordel av at han var en svært dyktig hærfører, som tok i bruk nye og utradisjonelle metoder i krigføringen. Ifølge Sverres saga lot Magnus på tradisjonell måte skipene sine tenge (binde) sammen, mens Sverre lot sine skip fare løse. Sverre selv sprang i en småbåt og dirigerte de andre skipene sine mot fiendens svake punkter.  På Magnus' flanke ble skipene ryddet ett for ett, og mennene hans tok seg over til skipene innenfor. Det oppstod trengsel og panikk, folk hoppet på sjøen, og de siste skipene sank under folkemengden. Sagaen overdriver nok når den lar 2000 mann miste livet sammen med Magnus i slaget ved Fimreite, men mannefallet var stort. 
I slaget falt flere av Magnus' fremste menn, blant andre Orm Kongsbror.

Etter slaget

Konsekvensene av slaget var at store deler av det gamle aristokratiet ble utslettet og Sverre satte inn sine egne menn i disse maktposisjonene. Dette var med på å sikre hans stilling som konge i Norge.
Dalby Söderskog

Historie

Parken ble etablert i 1918. Da trodde man at skogen var en rest av den opprinnelige urskoger, men området har tidligere vært enger med en glissen bestand av eiker. Da man sluttet med skogavvirkingen begynte alm, ask og bøk å dominere. Almene har nå blitt rammet av almesjuken og holder på å forsvinne fra området. Parken er omgitt av en jordvold, som kan være rester av en bygdeborg.

Flora

Marken består av kalkstein og kritt, som gir en rik vegetasjon. Det finnes et mangfold av vårblomster, først og fremst et dekke av hvitveiser, gulveiser, hol-lerkespore, lerkespore og fingerlerkespore. Også orkideen vårmarihand er tallrik, spesielt i den østre delen av området. Man kan også finne orkideen fuglereir. På seinsommeren er bredflangre veldig tallrik. Også kjempesvingel, skoghøymole, og stortrollurt er tallrike. Andra vekster som forekommer er bredflangre, skogstorr, storklokke, skogsvinerot, krattmjølke, slakkstorr og greinmjølke. Det finnes også godt om uvanlige sporeplanter i parken. Antallet arter av moser har allikevel minsket den seinere tid på grunn av luftforurensninger og på grunn av at almaene har dødt av almesjuken. Men man kan fortsatt finne for eksempel Anomodon) og Neckera complanata. Blant sjeldne lavarter kan nevnes med svenske navn: brun lundlav, stor sönderfallslav, askvårtlav, liten lundlav, stiftklotterlav, stor knopplav, klosterlav, blek kraterlav, olivklotterlav, rikfruktig blemlav, bokvårtlav og grå skärelav. Det finnes også uvanlig sopper.
Den militære Wilhelmsordenen

Den militære Wilhelmsordenen (nederlandsk: de Militaire Willems-Orde) er en nederlandsk militær orden. Den ble innstiftet 30. april 1815 av kong Vilhelm I. Ordenen er Nederlands fremste utmerkelse for militært mot og innsats. Den kan også tildeles sivile. Både nederlandske og utenlandske borgere kan tildeles ordenen. Regjerende monark er stormester for Den militære Wilhelmsordenen.

Tildeling

Den militære Wilhelmsordenen tildeles for usedvanlig mot, lederskap og troskap. Inntil 1940 ble ordenen kun tildelt militære, men kan siden da kan også tildeles sivile. Innstilling om tildeling av ordenen skjer gjennom anbefaling fra den innstiltes overordnede. Den som mener seg berettiget til ordenen, kan likevel selv søke om å få den tildelt.
Den militære Wilhelmsordenen tildeles sjeldent og har derfor fått svært høy anseelse. I alt er 6000 personer tildelt ordenen. Etter slagene ved Quatre Bras og Waterloo i 1815 fulgte mer enn 1000 tildelinger av ordenen. Senere fulgte tallrike tildelinger som følge av stridighetene knyttet til den belgiske revolusjonen i 1830 og til tidagersfelttoget i 1831. De mange konfliktene i Nederlandsk Østindia mellom 1873 og 1927 medførte tildeling av to storkors, seks utnevnelser til kommandør, 42 riddere av 3. klasse og over 800 riddere av 4. klasse. Den andre verdenskrig medførte 199 utnevnelser til ordenen. Nederlands deltakelse i FN-styrkene i Koreakrigen resulterte i hele 3500 tildelinger av Den militære Williamsordenen. Prinsesse Wilhelmina ble i 1948 den første kvinne som ble tildelt ordenen.
Ordenen ble ikke tildelt mellom 1955 og 2006. I 2006 ble ordenens 4. klasse tildelt en polsk militær avdeling fra den andre verdenskrig, Den 1. uavhengige polske fallskjermbrigade. Den 29. mai 2009 ble Den militære Wilhelmsordenen tildelt en enkeltperson for første gang siden 1955. Kaptein Marco Kroon fra Korps Commandotroepen ble da utnevnt til ridder av 4. klasse for utvist mot, lojalitet og lederskap utover det tjenesten krever. Foranledningen for utnevnelsen var Kroons tjeneste i Afghanistan i 2006. Tildelingen skjedde ved en seremoni i Binnenhof, fastsatt ved lov av Nederlands nasjonalforsamling, i nærvær av Nederlands kongehus, medlemmer av regjering og nasjonalforsamling, representanter for forsvaret og Nederlands koalisjonspartnere i Afghanistan, samt alle dalevende innehavere av ordenen og representanter for de militære avdelinger som var hedret med ordenen, seks nederlandske og to utenlandske avdelinger. Ordenen ble overrakt av dronning Beatrix, som i seremonien også slo kaptein Kroon til ridder.
En ny tildeling, også denne av ordenens 4. klasse og for innsats i Afghanistan, fant sted i 2014. Det var da major Gijs Tuinman som ble hedret. Ytterligere en tildeling av 4. klasse fant sted i 2018, da til helikopterflygeren major Roy de Ruiter, også det for innsats i Afghanistan.
Fotballklubben Jerv

Historie

Klubben ble stiftet i et vedskjul i Vestregate den 5. august 1921 som Vestergatens FK. Navnet ble raskt endret til Djerv, før man i 1923 fikk det nåværende navnet. Klubben spilte sine hjemmekamper i Ødegårdsdalen frem til 1939, da idrettsplassen ved Arendalsveien ble tatt i bruk. Der spilte Jerv frem til 1954, da anlegget på Levermyr blir innviet.
Jerv vant 3. divisjon i 2000, 2001, 2009, 2011 og 2013, og var i 2. divisjon i 2002, 2003, 2012 og 2014. 
I 2014 vant Jerv avdeling 1 i Oddsenligaen, og rykket på ny opp i 1 divisjon. Klubben hadde i 2015 en historisk god sesong i OBOS-ligaen og endte på 5.-plass, noe som ga kvalifiseringsspill om en plass i Tippeligaen. Her kom Jerv helt til finalen, hvor de over to jevne kamper måtte gi tapt for Start.

Stadion

J.J. Ugland Stadion – Levermyr (tidl. Levermyr stadion), som er eiet av Grimstad kommune, er en fotball- og friidrettsarena. Den brukes i dag av fotballklubbene Jerv og Amazon Grimstad, samt friidrettsklubben Sørild. Kommunen fikk problemer med arenaen etter at den ble sett på som i for dårlig stand av Norges Friidrettsforbund i 2005, og og friidrettslisensen ble trukket tilbake. Dette førte til investeringer fra kommunens side. Den 28. november 2007 ble det bestemt at Levermyr stadion skulle utbygges for å passe til Norges Fotballforbunds krav for Toppserien, hvor Amazon Grimstad spilte. Skipsreder Johan Jørgen Ugland lånte kommunen 20 millioner kroner for å ruste opp tribuneanlegget slik at det skulle møte kravene fra NFF. Utbyggingen begynte i 2009, og Ugland sa seg villig til selv å dekke inntil syv millioner kroner av totalbeløpet. Den 3. mai 2010, omtrent en måned etter Uglands død, vedtok kommunestyret i Grimstad å omdøpe Levermyr stadion til "J.J. Ugland Stadion – Levermyr", rett før nyåpningen av stadionet samme måned.
Tilskuerrekorden på stadion er ca. 8 000, i en B-landskamp mellom Norge og Finland 1963. For klubbkamper er tilskuerrekorden på ca. 7 000, da Jerv tok imot Viking til en cupkamp i 1976. Stadion tar i dag offisielt 1750 tilskuere.

Supporterklubben

Supporterklubben heter Svaberget og ble stiftet i 1999 av blant andre Morten Mørland, Sjur og Sverre Bie Lorentzen, Vidar Olsen, Mathias Bugge og Ole Fredrik Ommundsen.
I dag er det rundt 30 medlemmer i supporterklubben, og den ledes av Sindre Håland.
I 2015 arrangerte Agderposten i samarbeid med Jerv en kåring av årets Jerv-supporter. De nominerte var Hans John Paulsen, Karl Martin Sørum og Reidar Berg Vaule. Etter en avstemning blant avisens lesere gikk Vaule av med seieren.
Trafikanten

Historie

25. september 1986 ble selskapet Oslo og Akershus trafikkservice AS stiftet. Selskapet valgte allerede da merkevarenavnet Trafikanten for sin virksomhet. I 1988 åpnet Trafikantens servicesenter på Jernbanetorget, og i 1992 tok selskapet initiativ til etablering av den landsdekkende ruteopplysningstjenesten 177. Trafikantens servicepunkt på Oslo lufthavn, Gardermoen ble åpnet i 1998, mens servicepunktet på Aker Brygge ble åpnet i 2009.
Kaptein Mbaye Diagne-medaljen for enestående mot

Bakgrunn

Medaljen er oppkalt etter kaptein Mbaye Diagne fra Senegal som tjenestegjorde i UNAMIR i Rwanda og som reddet menneskeliv under folkemordet i landet i 1994.
I beslutningen om å innføre medaljen ba Sikkerhetsrådet FNs generalsekretær om å fastsette utforming av medaljen og utarbeide retningslinjer om nominasjon, begge deler innen seks måneder.

Utforming

Generalsekretæren informerte i brev av 16. desember 2014 Sikkerhetsrådets president om medaljens utforming. Av brevet framgikk det at medaljen er utformet som en variant av FNs emblem og at det er to varianter av medaljen, én med engelsk tekst og én med fransk. Teksten på den engelskspråklige versjonen lyder på avers «UNITED NATIONS» i øvre halvsirkel og «EXCEPTIONAL COURAGE» i nedre halvsirkel. På  revers står «CAPTAIN MBAYE DIAGNE MEDAL» i øvre halvsirkel og «IN THE SERVICE OF PEACE» i nedre halvsirkel. På fransk lyder teksten på avers «NATIONS UNIS» i øvre halvsirkel «COURAGE EXCEPTIONEL» i nedre halvsirkel og på revers «MEDAILLE CAPITAINE MBAYE DIAGNE» i øvre halvsirkel og «AU SERVICE DE LA PAIX» i nedre halvsirkel. Medaljen er opphengt i bånd til å bære om halsen.

Tildeling

I et nytt brev datert 20. mai 2015 informerte generalsekretæren Sikkerhetsrådet om at datoen for handlinger som kommer i betraktning for tildeling var flyttet fra innstiftelsesdatoen 8. mai 2014 tilbake til 1. januar 2007, datoen for Ban Ki-moons tiltredelse som generalsekretær.
Den første utdeling av medaljen fant sted 19. mai 2016. Den første medaljen ble overlevert kaptein Diagnes familie. Rundt ti personer var vurdert for tildeling. I 2019 ble medaljen tildelt posthumt til en malawisk FN-soldat som i 2018 ble drept som følge av skader han pådro seg da ha reddet en tanzaniansk medsoldat i tjeneste for MONUSCO i Den demokratiske republikken Kongo.
NM i mangekamp 1987

NM i mangekamp 1987 var en del av NM i friidrett 1987, og ble arrangert som et eget mesterskap i Byrkjelo, 
1. og 2. august.
Det ble konkurrert i tikamp for menn og sjukamp for kvinner.
Abra

Navnet Abra

Provinsen har sitt navn fra spansk, der abre betyr åpning, pass. Spanjolene mente med det området over Banawang-gapet langs Río Grande de Abra (i dag: Abra-elven).
EM på skøyter 1899, menn

EM på skøyter 1899, herrer ble avholdt på Eisstadion i Davos den 16. til 17. januar. Tittelforsvarer var finnen Gustaf Estlander fra EM i 1897 på Pohjoissatama (Norra Hamnen) i Helsingfors. Peder Østlund, Norge ble europamester.
Trondheim Baptistmenighet

Trondheim Baptistmenighet ble startet i 1872 og er tilknyttet Det Norske Baptistsamfunn. Baptistkirken ligger i Prinsensgate 2 i Trondheim sentrum.
Menigheten er demokratisk styrt, med medlemsmøtet som høyeste avgjørende myndighet. Menigheten ledes av et eldsteråd som velges av menighetens medlemmer på årsmøtet. Menighetens pastorer har ansvaret for forkynnelsen og undervisningen. Pastor og forstander er Ulf Magne Løvdahl som ble ansatt høsten 2009. Fra 15. august 2012 er også Egil Sagen ansatt som pastor. Menighetens gudstjenester tolkes til både engelsk og russisk, ofte også til persisk.
Lønneblomstflatvikler

Utseende

En liten (vingespenn 12 – 15 mm), lyst brungul vikler. Forvingen har en mørk, V-formet tverrlinje og mørk ytterkant, ellers tallrike, smale, brune tverrlinjer. Sammen med brunlige vingeårer danner disse et nettmønster. Larven er gulaktig, delvis gjennomsiktig slik at de mørkt grønnlige tarmene skinner gjennom. Hodekapselen er knapt mørkere enn resten av larven.

Levevis

Arten er knyttet til lønn (Acer spp.). Larvene lever først på sammenspunne blomster, siden inne i et sammenrullet blad. De voksne sommerfuglene flyr om kvelden og natta i juli – august.

Utbredelse

Den er utbredt over det meste av Europa, unntatt lengst i nord, og finnes også i Nord-Amerika. I Norge er den funnet spredt nord til Sør-Trøndelag.